La Bibia piemontèisa/Testament Vej/Salm/Salm 13


Ij Salm

13. Nosgnor! It ses dësmentiate ‘d mi! 

Ël Salmista, ch’a l’é disperà e  lì-lì për meuire, crasà dai sò nemis, a jë smija che Nosgnor a l’abia chitalo, ma as arcòrda che Nosgnor a l’ha promëttù dë steje dacant e ‘d giutelo e ch’a l’é sèmper ëstaje fedel.  A l’é parèj ch’a sà che bin tòst a podrà torna canté ‘d làude gioiose.

Për ël diretor dël còro. Salm ëd David. Nosgnor! It ses dësmentiate ‘d mi! Fin-a a cand sta situassion-sì a durerà? Fin-a a cand ch’i varderas da n’àutra banda e ch'it ancorze nen che mi i son anbelessì parèj? Fin-a cand ch’i l’avrai ‘d porté an mia ànima csi tanta angossa e ‘d sagrin për tut ël dì! Fin-a a cand ch’i l’avrai da soporté che ij mè nemis a l’abio da prevalèj dzora ‘d mi? Nosgnor, mè Dé! Vìrte e rëspond-me! Ampiniss ëd ciàir ij mè euj, dësnò i meuiro. Lassa nen che ij mè nemis as arlegro e ch’a diso: “I l’oma batulo!”. Lassa nen che ij mè aversari as arlegro ‘d vëdd-me tombé. Malgré tut lòn I l’hai fiusa che tò amor anvers ëd mi a vnirà mai a manch. I sarai mi pitòst a arlegreme përchè ch’it l’has liberame. I sai ch’a vnirà tòst ël dì ch’i canterai a Nosgnor për tut ël bin che chiel a l’ha fame!

Nòte 

Bibia
Testament Vej
Salm